stanford-oval/wikipedia huggingface dataset:
איתות (ברידג')
תנאים לקביעת סוג האיתות

התנאים בהם מסמנים העדפת סדרה ברורים, משום שברוב המקרים, מסמנים זאת רק במצב בו לשחקן אין קלף המאפשר לו לשרת בסדרה המשוחקת (כלומר: הוא אינו מחזיק אף קלף בסדרה זו ונאלץ לשחק קלף מסדרה אחרת). יתרה מזאת, סימון כזה נעשה רק באמצעות הקלף הראשון המשוחק במצב בו נגמרו הקלפים בסדרה.


המצבים בהם משמעות הסימון היא ספירה והמצבים בהם משמעות הסימון היא התייחסות, צריכים להיקבע על ידי כל זוג. ההסכמה המקובלת היא שכאשר השותף מוביל מסמנים התייחסות וכאשר הכרוז מוביל מידו או מהדומם מסמנים ספירה.


לכלל זה יש חריג: כאשר קלפי הדומם מראים כי אין משמעות לסימון התייחסות ניתן לנצל את הקלף המושלך על מנת לסמן ספירה. יש שחקנים המסמנים העדפת סדרה ולא ספירה.


דוגמה: נגד חוזה בסדרת ה ♣ מצד צפון הוביל מזרח ב A ♦ כשברשותו 5 קלפים בסדרה כולל ה K. הדומם שמתגלה אחרי ההובלה הוא:



 J86 ♠

 K1065 ♥

 QJ10 ♦

 984 ♣


מערב מסמן ספירה, משום שהדומם צפוי לזכות בלקיחה השלישית בסדרה זו. אם הוא משחק את ה 2♦ הוא מראה מספר אי-זוגי של קלפים. המספר עשוי להיות רק קלף אחד או שלושה קלפים או חמישה קלפים. משמעות האיתות היא:
אם למערב קלף אחד לדרום יש 4 קלפים בסדרה ומזרח צריך להמשיך ב K♦ ואחרי כן לתת חיתוך לשותפו.
אם למערב שלושה קלפים לדרום יש 2 קלפים בסדרה ומזרח יכול להמשיך ב K♦ ללא חשש מחיתוך מצד דרום.
אם מערב משחק את ה 9, הוא עשוי להראות מספר זוגי של קלפים בסדרה. במקרה זה בדרום קלף אחד או שלושה קלפים.אם ברשות דרום רק קלף אחד בסדרה, המשך ב K♦, יאפשר לכרוז לחתוך בדרום ולזרוק בהמשך מפסיד בסדרה אחרת על ה Q♦.
סימון איטלקי

בשיטת הסימון האיטלקית (באנגלית: Roman) משמשים קלפים אי-זוגיים לסימון התייחסות מעודדת. קלף זוגי אינו מעודד המשך בסדרה. קלף זוגי נמוך מסמן העדפה לסדרה נמוכה וקלף זוגי גבוה העדפה לסדרה גבוהה.


דוגמה: שחקן הוביל ב A♥. שותפו זורק את ה 5♥ ומסמן לו להמשיך באותה סדרה. השותף שסימן סימון מעודד עשוי להחזיק את הקלפים הבאים (כשהיריבים משחקים בחוזה ללא שליט): QJ1065♥.
אם השותף זרק את ה 2♥ זהו סימן שלא להמשיך בסדרה. השותף עשוי להחזיק למשל את הקלפים הבאים בסדרת ה ♥: 234.
אם השותף זרק את ה 8♥ יכול להיות שהוא מחזיק בקלפים 8 ו 6 בסדרת ה ♥ ובקלפים הבאים: AKQ109♠ השותף מסמן לשחקן שהוביל להמשיך בסדרה גבוהה, כלומר: סדרת ה♠.


דוגמה לחוסר יכולת לסמן נכון על פי השיטה: שחקן הוביל ב A♥. לשותפו שני קלפים בסדרה 3 ו 5. הוא אינו מעוניין בהמשך בסדרה, אבל איזה קלף שישחק יובן על ידי שותפו כמעודד המשך בסדרה.


כאשר לשחקן אין קלפים בסדרה הוא מסמן העדפה באופן הבא:
קלף אי-זוגי - מעוניין בהמשך בסדרה שהשותף שיחק או ששחקן יריב שיחק.
קלף זוגי נמוך - מעוניין בסדרה הנמוכה משתי הסדרות הנותרות.
קלף זוגי גבוה - מעוניין בסדרה הגבוהה משתי הסדרות הנותרות.
דוגמה: שחקן משחק קלף מסדרת ה ♣. לשותפו אין קלפים בסדרה.


אם הוא שם את הקלף 5♥ הוא מעוניין ששותפו ישחק ♥.


אם הוא שם את הקלף 2♥ הוא מעוניין ששותפו ישחק ♦.


אם הוא שם את הקלף 8♥ הוא מעוניין ששותפו ישחק ♠.
סימון גבוה-נמוך

שיטת סימון זו היא הנפוצה ביותר. כללי הסימון על פי שיטה זו הם:
התייחסות לסדרה בה הוביל השותף: קלף גבוה מעודד (מבקש להמשיך באותה סדרה) קלף נמוך לא מעודד (מבקש לשחק בסדרה אחרת).
ספירה: קלף גבוה ואחריו קלף נמוך מסמן מספר זוגי של קלפים בסדרה. קלף נמוך ואחריו קלף גבוה מסמן מספר אי-זוגי של קלפים בסדרה.
העדפה: כאשר לשחקן לא נשאר אף קלף בסדרה אותה שיחקו הוא אינו מעוניין בהמשך בסדרה אליה שייך קלף זה. קלף נמוך מסמן העדפה להמשך בסדרה הנמוכה מבין השתיים שנותרו. קלף גבוה מסמן העדפה לגובהה מבין שתי הסדרות הנותרות. שיטת סימון העדפה זו נקראת Lavinthal Discards (יש הקוראים לשיטה McKenney).
מקרה מיוחד של סימון הוא סימון של שחקן, שחתך קלף הובלה של שותפו בחוזה עם שליט. משחק של קלף נמוך מאותת שהשחקן מעוניין בחזרה בסדרה הנמוכה מבין שתי הסדרות שברשותו (לא כולל סדרת השליט). משחק של קלף גבוה מצביע על העדפה של הסדרה הגבוהה יותר.


סימון התייחסות כזה נקרא גם Smith Peter convention.


דוגמאות לסימון התייחסות לאחר ששחקן הוביל ב ב A♠. כששותפו משחק את ה 9♠ הוא מעודד המשך בסדרה. כששותפו משחק את ה 3♠ הוא אינו מעוניין בהמשך בסדרה אחרת לא ידועה.


דוגמאות לסימון ספירה: שחקן יריב הוביל ב A♠ ואחרי שזכה בו המשיך ב K♠. שחקן ששיחק את ה 8♠ ואחריו את ה 2♠ מסמן מספר זוגי של קלפים בסדרה. גם שחקן ששיחק את ה 3♠ ואחריו את ה 2♠ מסמן מספר זוגי של קלפים בסדרה. לשחקן ששיחק את ה 8♠ ואחריו את ה 9♠ יש מספר אי-זוגי של קלפים בסדרה. גם לשחקן ששיחק את ה 2♠ ואחריו את ה 3♠ יש מספר אי-זוגי של קלפים בסדרה.


דוגמאות לסימון העדפת סדרה: שחקן משחק ♣ כשלשותפו לא נותר אף קלף בסדרה. אם השותף משחק 2♦ הוא מעוניין בהמשך ב ♥. כאשר השותף משחק את ה 10♦ הוא מעוניין בהמשך ב♠.


דוגמה לסימון העדפה של סדרה על ידי שחקן, שחתך בחוזה עם שליט.


כנגד חוזה בסדרת ה ♠ מצד מערב, צפון הוביל ב A♥ ודרום שיחק את ה 10. צפון המשיך ב K♥ ודרום שיחק את ה 2A♥.
את הקלף השלישי ששיחק צפון חתך דרום. דרום מחזיק את הקלפים הבאים:



 876 ♠

 102 ♥

 AQ53 ♦

 9765 ♣


דרום ימשיך אם ה 9♣ על מנת לאותת, שהוא מעוניין בהמשך בסדרת ה ♦.


אם ידו של דרום היא:



 876 ♠

 102 ♥

 5432 ♦

 KQJ5 ♣


הוא עשוי לשחק את ה 2♦ על מנת לאותת על העדפת סדרת ה ♣.
סימון UDCA

UDCA הן ראשי תיבות של Upside Down Counting and Attitude. הסימון ב UDCA הפוך מהסימון בשיטת גבוה נמוך כאשר מסמנים ספירה והתייחסות. אין שוני בין שיטת האיתות ב UDCA לבין שיטת האיתות בגבוה-נמוך כאשר הסימון הוא להעדפת סדרה.


קלף נמוך מעודד המשך בסדרה. קלף גבוה מסמן לא להמשיך בסדרה. כאשר נותנים ספירה, קלף גבוה ואחריו קלף נמוך מסמן מספר אי-זוגי של קלפים. קלף נמוך ואחריו קלף גבוה מסמן מספר זוגי.
דוגמה לאיתות התייחסות: שחקן הוביל ב A♦. שותפו זורק את ה 2♦ ומסמן לו להמשיך באותה סדרה. השותף שסימן סימון מעודד עשוי להחזיק את הקלפים הבאים (כשהיריבים משחקים בחוזה ללא שליט): QJ1062♦. אם שותפו מחזיק את הקלפים 932♦ בהגנה נגד חוזה ללא שליט, הוא ישחק את ה 9 ובאמצעותו יאותת לשותפו שלא להמשיך בסדרה.


דוגמה לאיתות ספירה: שחקן יריב הוביל ב A♦ ואחריו ב K♦. שחקן ששיחק 7 ואחריו 6 הראה מספר אי-זוגי של קלפים. שחקן ששיחק 6 ואחריו 7 הראה מספר זוגי של קלפים.
The Smith Echo

זו שיטת סימון של המגנים כנגד חוזה ב NT. סימון זה נעשה רק כאשר הכרוז משחק בפעם הראשונה. במקום לסמן ספירה, מסמנים התייחסות לסדרה הראשונה בה הוביל השותף
. קלף גבוה מעודד וקלף נמוך מסמן העדפה לסדרה אחרת. ההנחה היא שהכרוז מנסה לפתח את הסדרה הראשונה ששיחק, משום שיש לו כוח או אורך בסדרה. סימון ספירה בסדרה זו על ידי המגנים עשוי לעזור לו. היות שאין תועלת בסימון ספירה, ניתן לנצל את הקלף שמשחקים לסימון העדפת סדרה.
העדפת סדרה באמצעות שליט (Trump Suit Preference)

סימון העדפת סדרה באמצעות גבוה-נמוך כאשר היריבים משחקים קלפי שליט. קלף גבוה ואחר כך נמוך פירושו העדפת סדרה גבוהה. קלף נמוך ואחריו גבוה פירושו העדפת סדרה נמוכה. שני המגנים מסמנים את העדפתם בשיטה זו.


דוגמה: השליט הוא ♠. שותפו הוביל ב 2♦. שיטת הסימון בה משתמשים המגנים היא גבוה-נמוך.


שותפו של השחקן שהוביל מחזיק את הקלפים הבאים:

 42 ♠

 863 ♥

 AK7543 ♦

 98 ♣




לאחר ההובלה ב ♥ הוא שם את ה 8. הכרוז זוכה ב 9 בידו ומשחק A♠ ואחריו את ה K♠. שותפו של השחקן, שהוביל משחק בפעם הראשונה את ה 4♠ ובפעם השנייה את ה 2♠ ומראה את העדפתו לסדרת ה ♦.


לא בכל המקרים ברור מהי הסדרה המועדפת, משום שיש שלוש סדרות. ברוב המקרים שחקן מגן יכול לדעת מה הסדרה המועדפת על שותפו מהסיבות הבאות:
שותפו של השחקן שהוביל סימן שאינו מעוניין בהמשך משחק בסדרה זו. הסימון עשוי להתבצע ישירות באמצעות סימון או עקיפות באמצעות כיסוי באמצעות הקלף הגבוה ביותר שביד השותף, שהוא קלף לא גבוה (ראו בדוגמה בתחילת פיסקה זו). במקרה זה אין משמעות לסימון העדפה לסדרה זו כאשר משחקים קלפי שליט וניתן לסמן העדפה של אחת משתי הסדרות שנותרו.
שותפו של השחקן שהוביל סימן שהוא מעוניין בהמשך משחק בסדרה זו. גם במקרה זה אין צורך לסימון נוסף של העדפה או אי-העדפה של סדרה זו וניתן לסמן העדפה של אחת משתי הסדרות שנותרו.
המגן שהוביל סימן את העדפתו לסדרה זו, למשל כאשר הוביל ב K. המגן שהוביל יכול לסמן באמצעות קלפי השליטים סדרה מועדפת מבין השתיים האחרות.
קלפי הדומם פוסלים הובלה בסדרה מסוימת או מעודדים הובלה בסדרה מסוימת
הערות שוליים

↑  Francis, Henry G., Editor-in-Chief; Truscott, Alan F., Executive Editor; Francis, Dorthy A., Editor, Sixth Edition (2001). The Official Encyclopedia of Bridge (6th ed.). Memphis, TN: American Contract Bridge League. p. 431, SMITH SIGNAL. ISBN 0-943855-44-6. OCLC 49606900.
↑  Two Signals to help your Defense, Clair Bridge
↑  המקור זהה למקור בהערת שוליים מספר 1
אמיל קראפט

אמיל הנרי כריסטופר קראפט (בשוודית: Emil Henry Kristoffer Krafth; נולד ב-2 באוגוסט 1994) הוא כדורגלן שוודי המשחק בעמדת המגן הימני בניוקאסל יונייטד ובנבחרת שוודיה.
קריירת מועדונים

קראפט התחיל את הקריירה שלו במחלקת הנוער של לגנס ובשנת 2010 ערך את הופעת הבכורה שלו בקבוצה הבוגרת כאשר הוא רק בן 16. בשנת 2011 הצטרף לאוסטר מהליגה השוודית השנייה, כעבור שנה חתם בהלסינגבורג. בשנת 2015 חתם בבולוניה מהסרייה א'.
באוגוסט 2018, קראפט הושאל לאמיין מליגת העל הצרפתית. בסיום העונה חתם על חוזה בקבוצה תמורת 2 מיליון אירו.
באוגוסט 2019, חתם בניוקאסל יונייטד מהפרמייר ליג תמורת 5 מיליון פאונד.
קריירה בינלאומית

בצעירותו, קראפט שיחק בכל הנבחרות הצעירות של שוודיה. קראפט מדורג במקום החמישי ברשימת הכדורגלנים הצעירים שרשמו הופעה בנבחרת הצעירה של שוודיה, כאשר רשם את הופעת הבכורה שלו בגיל 17 שנים ו-309 ימים.
בינואר 2014, קראפט ערך את הופעת הבכורה שלו בנבחרת שוודיה במשחק ידידות נגד מולדובה.
קראפט נכלל בסגל הנבחרת קראת מונדיאל 2018.
אלמנטי מסלול

באסטרונומיה, אלמנטי המסלול הם פרמטרים הדרושים כדי לאפיין מסלול פלנטרי מסוים. באלמנטים הללו נעשה שימוש במכניקה שמיימית במסגרת תיאור המסלולים של מערכות דו-גופיות קלסיות, בהן נעשה שימוש במסלול קפלרי. ישנן דרכים שקולות רבות לתאר מתמטית את אותו המסלול, אך דרכים מסוימות נפוצות יותר באסטרונומיה ומכניקה מסלולית.
מסלול אמיתי (והאלמנטים שלו) משתנה בחלוף הזמן בשל הפרעות כבידתיות על ידי גופים שמימיים אחרים, ובמקרים מסוימים גם עקב אפקטים שנגזרים מתורת היחסות הכללית. המסלול הקפלרי הוא אידיאליזציה, כלומר, קירוב מתמטי של המסלול ברגע מסוים.
אלמנטים קפלריים

הסכמה הנפוצה ביותר לאפיון מסלולים פלנטריים עושה שימוש באלמנטים הקפלריים, הנקראים על שם יוהאנס קפלר וחוקי התנועה הפלנטרית שלו.
כאשר שני גופים המקיפים זה את זה נצפים ממערכת ייחוס אינרציאלית, הם יוצרים מסלולים שונים. לכל אחד מהמסלולים האלו יש מוקד במרכז המסה המשותף.
כאשר הם נצפים ממערכת הייחוס הלא אינרציאלית של אחד הגופים, רק התנועה של הגוף השני מובחנת. האלמנטים הקפלריים מתארים את המסלולים הלא אינרציאליים האלו. לכל מסלול יש שתי קבוצות של אלמנטים קפלריים, בהתאם לגוף המשמש נקודת ייחוס. גוף הייחוס מכונה הגוף הראשי, והגוף האחר מכונה הגוף המשני. הגוף הראשי לא מכיל בהכרח יותר מסה מן הגוף הראשון, וייתכן גם מצב בו לשני הגופים תהיה מסה שווה.
שני אלמנטים מגדירים את צורת וגודל האליפסה:
אקסצנטריות - מגדירה את צורת האליפסה, וקובעת כמה היא מוארכת בהשוואה למעגל.
חצי הציר הראשי - מחצית סכום המרחקים של הנקודה הקרובה והרחוקה ביותר במסלול מן המוקד.
שני אלמנטים נוספים מגדירים את מִכוון (orientation) מישור המסלול בו האליפסה נמצאת:
הנטייה המסלולית (i) - ההטיה האנכית של האליפסה בהשוואה למישור ייחוס מסוים, כפי שנמדדת בקשר העולה (אחת משתי הנקודות בהן המסלול חותך את מישור הייחוס). זווית ההטיה (i באיור) נמדדת באמצעות הזווית בין שני אנכים לישר החיתוך של מישור המסלול ומישור הייחוס (אחד האנכים מוכל במישור המסלול והשני מוכל במישור הייחוס).
אורך הקשר העולה (Longitude of the ascending node) - אלמנט הנטייה המסלולית מגדיר מעין חרוט של ישרים שיוצרים זווית קבועה עם ישר החיתוך של שני המישורים, ולפיכך אינו מספיק כדי להגדיר את מישור המסלול האליפטי. האלמנט של אורך הקשר העולה משלים את הגדרת מישור המסלול, ומגדיר את הכיוון המדויק (האזימוט) במישור הייחוס של נקודות הקשר העולה והיורד, ביחס לכיוון מוסכם מסוים. כיוון זה מצוין על ידי הזווית Ω שבאיור.
ולבסוף:
זווית הפריאפסיס (Argument of periapsis) - מגדירה את האוריינטציה (כיוון הציר הראשי) של האליפסה במישור המסלול, כזווית הנמדדת בין הקשר העולה לפריאפסיס (הנקודה במסלול שקרובה ביותר לגוף הראשי. מסומנת באיור כזווית הכחולה ω).
האנומליה האמיתית (ν,θ, ו-f) מגדירה את המיקום המדויק של הגוף המקיף לאורך המסלול האליפטי בזמן מסוים.
האנומליה הממוצעת היא זווית מתמטית מוסכמת שמשתנה ליניארית עם הזמן ומוגדרת כמכפלת המהירות הזוויתית הממוצעת של הגוף המקיף בזמן שחלף מרגע מסוים, אבל היא אינה מתאימה לאיזושהי זווית גאומטרית אמיתית. ניתן להמיר אותה לאנומליה האמיתית ν, אשר מייצגת את הזווית הגאומטרית האמיתית במישור האליפסה בין הפריאפסיס (הנקודה הקרובה ביותר לגוף המרכזי) ומיקום הגוף המקיף בכל זמן נתון. לכן, האנומליה האמיתית מופיעה כזווית האדומה ν שבאיור, בעוד האנומליה הממוצעת אינה מוראית.
זוויות הנטייה, אורך הקשר העולה והפריאפסיס הן זוויות אוילר של המסלול בהשוואה למערכת קואורדינטות מסוימת.
מספר אלמנטי המסלול הנדרשים כדי לאפיין מסלול קפלרי הוא בדיוק 6; זאת מכיוון שלמערכת יש בדיוק שש דרגות חופש - אלו מתאימות לשלושה הממדים המרחביים שמגדירים מיקום (x,y,z במערכת קואורדינטות קרטזית) ולשלוש המהירויות בכל אחד מהממדים האלו. שימו לב שבעוד שממד מרחב המצבים של תנועת גוף הוא 6, כדי לאפיין את מסלולו בלבד מספיקים 5 אלמנטי מסלול; זאת מכיוון שייתכנו כמה וקטורי מצב שייתנו את אותו המסלול (תת-המרחב של מרחב המצבים המתאים למסלול ספציפי הוא מממד 1). בפועל, כדי לאפיין באופן מלא את תנועת הגוף יש צורך לדעת גם מה מיקומו המדויק על המסלול בזמן מסוים, ולשם כך נדרש האלמנט המסלולי השישי, הוא האנומליה האמיתית.
הפרעות ושינוי האלמנטים

מסלולים של מערכות דו גופיות, בלתי מופרעות וניוטוניות הם תמיד חתכי חרוט, כך שהאלמנטים הקפלריים מגדירים אליפסה, פרבולה או היפרבולה. מסלולים אמיתיים נתונים להפרעות, כך שאוסף נתון של אלמנטי מסלול יכול לתאר במדויק מסלול רק בזמן נתון. ההתפתחות בזמן של אלמנטי המסלול נובעת מהשפעת המשיכות הכבידתיות של גופים נוספים פרט לגוף הראשי, אי-הכדוריות של הגוף הראשי (שכתוצאה ממנה שדה הכבידה שלו אינו בעל סימטריה כדורית), גרר אטמוספירי, אפקטים יחסותיים, לחץ קרינה, וכו'.
אלמנטים קפלריים יכולים לשמש כדי להפיק תחזיות שימושיות רק בטווח הקצר. באופן חלופי, מסלולים אמיתיים ניתנים לתיאור כסדרה של מסלולים קפלריים שנושקים למסלול האמיתי. השינוי של האלמנטים מתואר במערכות משוואות דיפרנציאליות שנקראות משוואות פלנטריות, להן יש צורות רבות שפותחו על ידי אסטרונומים כלגראנז', גאוס, פואנקרה והיל (George William Hill).
בדיאגרמה זו, מישור המסלול (בצהוב) חותך את מישור הייחוס (באפור). החיתוך של שני המישורים מכונה ישר הקשרים, שכן הוא מחבר בין נקודות הקשר העולה והיורד.
אנג: כשף האוויר האחרון

| --- | --- |
 מבוסס על:  "אווטאר" (2005–2008) מאת מייקל דנטה דימרטינו ובריאן קונייצקו
 בימוי:  לורן מונטגומרי
 הופק בידי:  בריאן קונייצקו מייקל דנטה דימרטינו לטיפה אואו מריאן גארגר
 מדבבים:  אריק נאם ג'סיקה מאטן רומן סרגוסה דיון קואן דייב בטיסטה
 מדינה:  ארצות הברית ארצות הברית
 חברת הפקה:  סרטי ניקלודיאון אולפני אווטאר
 חברה מפיצה:  סרטי פרמאונט
 הקרנת בכורה:  20 בינואר 2026
 שפת הסרט:  אנגלית 
 סוגה:  סרט פנטזיה, סרט דרמה 
 דף הסרט ב־IMDb
 
אנג: כשף האוויר האחרון (באנגלית: Aang: The Last Air Bender) הוא סרט הנפשה אמריקאי שבוים על ידי לורן מונטגומרי וויליאם מאטה. הסרט משמש כהמשך לעלילת סדרת הטלוויזיה המונפשת "אווטאר" (2005–2008) ששודרה במקור בערוץ ניקלודיאון. את הסרט מפיקים יוצרי הסדרה המקורית, מייקל דנטה דימרטינו ובריאן קונייצקו, ומדבבים בו דייב בטיסטה, אריק נאם, דיון קואן, ג'סיקה מאטן ורומן סרגוסה.
הפקת הסרט הוכרזה לראשונה בפברואר 2021, לצד הקמת אולפני אווטאר, חטיבה חדשה של ערוץ ניקלודיאון המוקדשת להפקת פרויקטים המתרחשים ביקום "אווטאר: כשף האוויר האחרון". ביוני 2022, נמסר כי מונטגומרי, אמנית סטוריבורד שעבדה על הסדרה המקורית ופיקחה על הפקת סדרת ההמשך שלה, "האגדה של קורה" (2012–2014), נשכרה למלאכת בימוי הסרט. תהליך הנפשת הסרט בוצע על ידי חברת "Flying Bark Productions", הנמצאת בסידני, אוסטרליה.
הסרט עתיד לעלות לאקרנים בארצות הברית ב-20 בינואר 2026, בהפצתה של סרטי פרמאונט.
צוות המדבבים

אריק נאם – אנג
ג'סיקה מאטן – קטרה
רומן סרגוסה – סוקה
דיון קואן – טוף בייפונג
דייב בטיסטה
הפקה > פיתוח

ב-24 בפברואר 2021, הודיעה "ViacomCBS" במהלך יום המשקיעים השנתי שלה על הקמת אולפני אווטאר, חטיבה חדשה של ניקלודיאון שתוקדש להפקת פרויקטים המבוססים על סדרות הטלוויזיה המצוירות "אווטאר" (2005–2008) ו"האגדה של קורה" (2012–2014). עוד נמסר כי יוצרי הסדרה המקורית והמפיקים בפועל בריאן קונייצקו ומייקל דנטה דימרטינו יפקחו על תהליך ההפקה הקריאייטיבי. כמו כן, הוכרז שהפרויקט הראשון של האולפנים יהיה סרט קולנוע מונפש שיתחיל את תהליך ההפקה בשנת 2021.
ביוני 2022, הוכרז כי לורן מונטגומרי, אמנית סטוריבורד לשעבר שעבדה על הסדרה המקורית ופיקחה על הפקת סדרת ההמשך שלה, תופקד על מלאכת הבימוי, וכי קונייצקו ודימרטינו עתידים להפיק את הסרט לצד המפיק הבכיר של הסדרה המקורית, אריק קולמן. ביולי 2021, נחשף כי עלילת הסרט תעסוק באנג וחבריו, ובכנס ה-CinemaCon שהתקיים באפריל 2023, אושר כי עלילת הסרט תתרחש לאחר עלילת הסדרה המקורית ותעסוק בקורותיהם של הדמויות בבגרותם. באפריל 2024, נחשף שקולמן ייקח במקום זאת קרדיט של מפיק בכיר, וכי לצוות ההפקה צורפו לטיפה אואו ומריאן גארגר כמפיקות נוספות.
הפקה > ליהוק

במהלך כנס ה-CinemaCon שהתקיים באפריל 2024, הכריזה סרטי פרמאונט על ליהוקם של אריק נאם, דיון קואן, ג'סיקה מאטן, רומן סרגוסה לדיבוב דמויותיהם של אנג, טוף בייפונג, קטרה וסוקה (בהתאמה). עוד נמסר מטעמה כי את האנטגוניסט הראשי ידבב דייב בטיסטה.
הפקה > הנפשה

באוקטובר 2022, דווח כי חברת ההנפשה "Flying Bark Productions", הממוקמת בסידני, אוסטרליה, תופקד על הנפשת הסרט, שישלב הנפשה מסורתית לצד אלמנטים של CGI. אלקסיה גייטס-פול, מנהלת ההפקה של "Flying Bark", העירה כי העבודה על הסרט היא "פרויקט החלומות" עבור האולפן בשל העובדה שעובדים רבים הם מעריצי הזיכיון.
הפצה

הסרט עתיד לעלות לאקרנים בארצות הברית, ב-20 בינואר 2026 בהפצתה של סרטי פרמאונט. במקור, תאריך הפצת הסרט הייתה ב-10 באוקטובר 2025.
הערות שוליים

↑  Zorrilla, Mónica Marie (February 24, 2021). "Nickelodeon Launches Avatar Studios, Will Expand World of 'Avatar: The Last Airbender,' 'The Legend of Korra'". Variety. Retrieved April 15, 2024.
↑  White, Peter (February 24, 2021). "'Avatar: The Last Airbender' Franchise To Expand With Launch Of Nickelodeon's Avatar Studios, Animated Theatrical Film In The Works". Deadline. Retrieved April 15, 2024.
↑  Galuppo, Mia; Galuppo, Mia (June 15, 2022). "Three 'Avatar: The Last Airbender' Films Set at Paramount, Nickelodeon". The Hollywood Reporter. Retrieved April 15, 2024.
↑  Valentine, Rebekah (July 22, 2022). "Avatar Studios' First Movie Will Focus on Aang". IGN. Retrieved April 15, 2024.
↑  Andreeva, Nellie; Andreeva, Nellie (July 23, 2022). "'Avatar: The Last Airbender': Subject Of First Animated Movie Revealed – Comic-Con". Deadline. Retrieved April 15, 2024.
↑  Radulovic, Petrana (April 27, 2023). "Aang and the Avatar gang will be your age when the new animated movie finally comes out in 2025". Polygon. Retrieved April 28, 2023.
↑  Leung, Hilary (April 27, 2023). "Avatar: The Last Airbender Film Gets A 2025 Premiere Date". CBR. Retrieved April 28, 2023.
1 2  Graves, Sabina (April 11, 2024). "Aang: The Last Airbender Movie Has Found Its Cast, Including Dave Bautista". Gizmodo. Retrieved April 15, 2024.
↑  Sharf, Zack (April 11, 2024). "Dave Bautista and Eric Nam to Headline Voice Cast for 'Aang: The Last Airbender' Animated Movie at Paramount, Nickelodeon". Variety. Retrieved April 15, 2024.
↑  Slatter, Sean (October 13, 2022). "Flying Bark recruiting artists to work on Paramount/Nickelodeon's 2D 'Avatar' film". IF Magazine. Retrieved April 15, 2024.
↑  Rubin, Rebecca (2024-04-18). "'Aang: The Last Airbender' Delayed to 2026, 'Transformers One' Moves Back a Week". Variety (באנגלית אמריקאית). נבדק ב-2024-04-18.
↑  D'Alessandro, Anthony; D'Alessandro, Anthony (November 10, 2022). "Paramount Sets Dates For New 'SpongeBob' & 'Aang Avatar' Animated Movies". Deadline. Retrieved April 15, 2024.
ארי פוהלוינן

| --- | --- |

ארי פוהלוינן
 לידה:  26 בדצמבר 1951 (בן 72) פינלנד טאיפלסארי, פינלנד
 מדינה:  פינלנד 
 השתייכות:   צבא פינלנד
 תקופת הפעילות:  1970–2014 (כ־44 שנים)
 דרגה:   גנרל
 תפקידים בשירות
 ראש ההגנה
 עיטורים
 מדליית ההצטיינות הצבאית (1990)  אביר דרגה ראשונה במסדר האריה של פינלנד (4 ביוני 1990)  מפקד עם כוכב במסדר ההצטיינות המלכותי הנורווגי (2 במרץ 2012)  1st Class of the Order of the Cross of the Eagle (9 במאי 2014)  מפקד במסדר האריה של פינלנד (4 ביוני 1998)  מפקד דרגה ראשונה במסדר הוורד הלבן של פינלנד (4 ביוני 2007)  אביר הצלב הגדול של הוורד הלבן של פינלנד (4 ביוני 2011)  הצלב הגדול של מסדר צלב החירות (4 ביוני 2018)  Gold Medal of Merit of the Reserve Officers Association  Medal of Merit of the Cadet Corps  Cross of merit with clasp of Reservists' association  Medal of Merit of the Association of Voluntary Defence Guilds  Cross of Merit of the War Invalides  צלב ההצטיינות בהגנת הגבולות  Medal of Merit, First Class, of the Civil Defence  מפקד בלגיון ההצטיינות  אות מסדר כוכב הקוטב - מפקד הצלב הגדול 
 
ארי טפני פוהלוינן (בפינית: Ari Tapani Puheloinen;‏ נולד ב-26 בדצמבר 1951) הוא גנרל פיני בדימוס אשר שימש כראש ההגנה (מקביל לרמטכ"ל) של כוחות ההגנה של פינלנד בין השנים 2009–2014.
ביוגרפיה

פוהלוינן נולד בטאיפלסארי ב-26 בדצמבר 1951. ב-1970 הוא התגייס לצבא פינלנד, ועד 1983 למד בבתי ספר צבאיים בפינלנד ובברית המועצות. ב-1983 הוא סיים את לימודיו ולאחר מכן שימש כעוזר הנספח הצבאי במוסקבה עד סוף המלחמה הקרה. עם סיום המלחמה הוא חזר לפינלנד ומונה למפקד גדוד שריון. ב-1999 הוא מונה למפקד בריגדת שריון. בשנת 2004 הוא מונה למפקד פיקוד המזרח של צבא פינלנד. ב-2007 הוא מונה לראש המטה הכללי - תפקיד שבפינלנד הוא טכני בעיקרו. ב-31 ביולי 2009 הוא מונה לראש ההגנה הוא כיהן בתפקיד עד 31 ביולי 2014.
אנטוינטה, נסיכת סקסוניה-קובורג-זאלפלד

אנטוינטה, נסיכת סקסוניה-קובורג-זאלפלד (בגרמנית: Antoinette von Sachsen-Coburg-Saalfeld;‏ 28 באוגוסט 1779 – 14 במרץ 1824) הייתה נסיכה גרמנית, והיא אם השושלת של ראשי בית וירטמברג כיום.
ביוגרפיה

אנטוינטה נולדה ב-28 באוגוסט 1779 בקובורג שהשתייכה לדוכסות סקסוניה-קובורג-זאלפלד, לפרנץ, דוכס סקסוניה-קובורג-זאלפלד, ולאוגוסטה, רוזנת רויס-אברסדורף, בתם של היינריך העשרים וארבעה, רוזן רויס-אברסדורף וקרולינה ארנסטינה, רוזנת ארבאך-שנברג. אנטוינטה הייתה אחותם של ארנסט הראשון, דוכס סקסוניה-קובורג-גותה, לאופולד הראשון, מלך בלגיה וויקטוריה, נסיכת סקסוניה-קובורג-זאלפלד - אמה של ויקטוריה, מלכת הממלכה המאוחדת.
לאנטוינטה הייתה מערכת יחסים קרובה במיוחד עם אחותה סופיה ושתיהן השתתפו לעיתים קרובות בפנטאיסי שלוס, מקלט של מהגרים מצרפת.
ב-17 בנובמבר 1798 התחתנה אנטוינטה עם אלכסנדר, דוכס וירטמברג, בנו של פרידריך השני אויגן, דוכס וירטמברג, ממנו נולדו לה 5 ילדים. זמן קצר לאחר חתונתם השתקעו השניים ברוסיה, שם מילא בעלה אלכסנדר תפקידים בכירים בצבא האימפריה הרוסית ובממשל הרוסי. ב-14 במרץ 1824 מתה אנטוינטה בסנקט פטרבורג, ונקברה בקריפטה המשפחתית בגותה.
משפחתה

ב-17 בנובמבר 1798 התחתנה אנטוינטה עם אלכסנדר, דוכס וירטמברג, בנו של פרידריך השני אויגן, דוכס וירטמברג, ממנו נולדו לה 5 ילדים:
מריה, דוכסית וירטמברג (1799–1860), התחתנה עם ארנסט הראשון, דוכס סקסוניה-קובורג-גותה
פאול, דוכס וירטמברג (1800–1801)
אלכסנדר, דוכס וירטמברג (1804–1881), התחתן עם מארי, נסיכת אורליאן
ארנסט, דוכס וירטמברג (1807–1868), התחתן עם נטלי אשבורן שקיבלה את התואר "פון גרינהוף"
פרידריך, דוכס וירטמברג (1810–1815)
אנטול טשפורנוף

| --- | --- |

 לידה:  19 בדצמבר 1871 לוביסה, פינלנד 
 פטירה:  29 באפריל 1942 (בגיל 70) הלסינקי, פינלנד 
 הישג בולט:  היה מס' 97 בעולם בשנת  1930
 מד כושר מרבי:  2443 (אפריל 1930)
 מדינה:  רוסיה, פינלנד
 פרסים והוקרה:  ניצח באליפות פינלנד בשחמט בשנת 1922
 
אנטול טשפורנוף (בפינית: Anatol (Anatoly) Tschepurnoff (Tchepurnoff, Chepurnov, Czepurnow)‎;‏ 19 בדצמבר 1871, לוביזה – 29 באפריל 1942, הלסינקי) היה שחמטאי פיני שניצח באליפות פינלנד בשחמט בשנת 1922.
ביוגרפיה

לפני מלחמת העולם הראשונה שיחק טשפורנוף בתחרויות רבות בסנקט פטרסבורג. בשנת 1903 הגיע למקום החמישי, בשנת 1904 הגיע למקום התשיעי (ניצח: אז'ן זנוסקו-בורובסקי), בתחרות אחרת הגיע למקום השני (ניצח: הלבך), בתחרות אחרת חלק מקום 4-5 (ניצח: קוילוביץ'). בשנת 1908 חלק מקום 7-8 (ניצחו: סרגיי פון פריימן  ורוזנקרנץ). בשנת 1909 הגיע למקום ה-14 (ניצח: אלכסנדר אלכין), חלק מקום 7-8 (ניצח: גריגורי לבנפיש). בשנת 1911 הגיע למקום השמיני (ניצחו: אז'ן זנוסקו-בורובסקי ופיודור דוס-חוטימירסקי), חלק מקום 5-6 (ניצחו: איליה רבינוביץ ופלאץ). בשנת 1913 הגיע למקום השלישי.
לאחר מלחמת העולם הראשונה ניצח טשפורנוף באליפות פינלנד הראשונה שהתקיימה בשנת 1922.
השתתפות באולימפיאדות

טשפורנוף שיחק בנבחרתה האולימפית של פינלנד בשתי אולימפיאדות:
באולימפיאדת השחמט 1924, באולימפיאדה הבלתי רשמית הראשונה שהתקיימה בפריז, חלק מקום 4-6 באופן אישי (ניצח: הרמניס מטיסונס) ; נבחרת פינלנד הגיעה למקום ה-13 אך טשפורנוף ניצח בבית 7 במשחקי המוקדמות.
באולימפיאדת השחמט 1927, האולימפיאדה הראשונה שהתקיימה בלונדון,  בלוח הראשון השיג תוצאה של +4 -7 =4 (+ ניצחונות – הפסדים = תוצאות תיקו) נבחרת פינלנד הגיעה למקום ה-14.
טשפורנוף היה אחד מבין 15 המייסדים של ארגון פיד"ה שנוסד ב-20 ביולי 1924.
תחרויות נוספות

בשנת 1926 הגיע למקום השלישי בתחרות בודפשט. בשנת 1928 חלק מקום 12-14 בתחרות האג (אליפות העולם השנייה לחובבים, ניצח : מקס אויבה).
בשנת 1929 הגיע למקום השביעי בתחרות גטבורג (האליפות ה-14 של ארצות הצפון, ניצח: גדעון סטולברג). בשנת 1930 הגיע למקום השלישי התחרות סטוקהולם (האליפות ה-15 של ארצות הצפון, ניצח: אריק אנדרסן). באותה שנה חלק מקום 2-4 בתחרות הלסינקי (ניצח: אירו בוק). בשנת 1931 הפסיד בדו-קרב לאירו בוק 4.5-5.5.
הערות שוליים

↑  Tschepurnoff, Anatol - Men's Chess Olympiads, באתר OlimpBase
↑  Euwe, Max vs Tschepurnoff, Anatol Aleksievitis, 1928, Haag olm, באתר "RED HOT pawn"